Luka 11 | Beibele Inthaneteng | Phetolelo ya Lefase le Lefsa
11 Bjale ya re ge a le lefelong le lengwe a rapela, ge a fetša, yo mongwe wa barutiwa ba gagwe a re go yena: “Morena, re rute go rapela+ go etša ge Johane le yena a ile a ruta barutiwa+ ba gagwe.” 2 Ke moka a re go bona: “Neng le neng ge le rapela+ le re: ‘Tate, leina la gago a le kgethagatšwe.+ Mmušo wa gago a o tle.+ 3 Re nee dijo*+ tša rena tša letšatši go ya ka senyakwa sa letšatši le. 4 Re lebalele dibe tša rena,+ gobane le rena re lebalela mang le mang yo a nago le molato go rena,+ o se ke wa re tsenya molekong.’”+ 5 Go feta moo, a re go bona: “A re re yo mongwe wa lena o na le mogwera gomme a ya go yena bošegogare, a re go yena: ‘Mogweraka, nkadime dinkgwa tše tharo, 6 gobane mogweraka yo mongwe o sa tšwa go fihla go nna a le leetong gomme ga ke na seo nka mo neago sona.’ 7 Eupša yoo a araba a le ka gare a re: ‘Lesa go ntshwenya.+ Mojako o šetše o notletšwe gomme bana ba ka ba na le nna malaong; nka se ke ka tsoga ka go nea selo.’ 8 Ke a le botša ke re: Gaešita le ge a ka se ke a tsoga a mo nea se sengwe gobane e le mogwera wa gagwe, ruri ka baka la go phegelela ga gagwe ka sebete+ o tla tsoga a mo nea dilo le ge e le dife tšeo a di nyakago. 9 Ka gona, ke re go lena: Tšwelang pele le kgopela+ gomme le tla newa; tšwelang pele le tsoma+ gomme le tla hwetša; tšwelang pele le kokota gomme le tla bulelwa. 10 Gobane yo mongwe le yo mongwe yo a kgopelago o a amogela,+ gomme yo mongwe le yo mongwe yo a tsomago o a hwetša, le yo mongwe le yo mongwe yo a kokotago o tla bulelwa. 11 Ruri ke tate ofe mo gare ga lena yo e ka rego ge morwa wa gagwe+ a kgopela hlapi, yena a mo nea noga go e na le hlapi? 12 Goba ge e ba a bile a kgopela lee, a ka mo neago phepheng? 13 Ka gona, ge e ba lena gaešita le ge le le kgopo le tseba go nea bana ba lena dimpho tše dibotse,+ gona Tate yo a lego legodimong o tla nea gakaakang moya o mokgethwa+ go bao ba mo kgopelago!” 14 Ka morago o ile a leleka motemona+ yo a bego a dirile gore motho tsoko e be semumu. Eitše ge motemona yoo a tšwile, semumu seo sa bolela. Mašaba a kgotsa. 15 Eupša ba bangwe ba bona ba re: “O leleka batemona ka matla a Beletsebubu,* mmuši wa batemona.”+ 16 Lega go le bjalo, ba bangwe e le ge ba nyaka go mo leka, ba thoma go mo nyaka pontšho+ e tšwago legodimong. 17 Ka ge a be a tseba seo ba bego ba se nagana,+ a re go bona: “Mmušo o mongwe le o mongwe wo o aroganego o a šwalalana le ntlo yeo e aroganego e a wa.+ 18 Ka gona, ge e ba Sathane le yena a ikaroganya, gona mmušo wa gagwe o ka ema bjang?+ Gobane le re ke leleka batemona ka matla a Beletsebubu. 19 Ge e ba ke leleka batemona ka matla a Beletsebubu, gona barwa*+ ba lena bona ba ba leleka ka a mang? Ka baka la se, balatedi ba lena ba tla le ahlola. 20 Eupša ge e ba ke leleka batemona ka monwana wa Modimo,+ gona Mmušo wa Modimo ruri o le fihletše.+ 21 Ge monna yo matla+ yo a itlhamilego gabotse a diša ntlo ya gagwe, gona dilo tša gagwe di dula di šireletšegile. 22 Eupša ge yo mongwe yo a mo fetago ka matla+ a mo hlasela gomme a mo fenya,+ o mo amoga ditlhamo tšeo a di botilego gomme a abaganya dilo tšeo a di thopilego go yena. 23 Yo a sego ka lehlakoreng la ka o lwa le nna gomme yo a sa kgoboketšego le nna o a gašanya.+ 24 “Ge moya o sa hlwekago o etšwa mothong, o feta mafelong a se nago meetse o nyaka lefelo la boikhutšo gomme ka morago ga go se le hwetše o re: ‘Ke tla boela ntlong ya ka ye ke tšwilego go yona.’+ 25 Ge o fihla wa hwetša e swietšwe e hlwekile e bile e kgabišitšwe. 26 Ke moka wa yo tšea meoya e mengwe e šupago+ e kgopo go feta wona, gomme ge e tsene ka gare, e dula moo. Ka gona maemo a mafelelo a motho yoo e ba a mabe go feta a pele.”+ 27 Bjale ya re ge a sa bolela dilo tše, mosadi yo mongwe lešabeng a hlaboša lentšu la gagwe a re go yena: “Go thaba popelo+ yeo e ilego ya go rwala, le matswele ao o a antšego!” 28 Eupša Jesu a re: “Aowa, go e na le moo, go thaba bao ba kwago lentšu la Modimo gomme ba le boloka!”+ 29 Ge mašaba a kgobokana, a thoma gore: “Moloko wo ke moloko o kgopo; o nyaka pontšho.+ Eupša ga go pontšho yeo o tlago go e newa ge e se pontšho ya Jona.+ 30 Gobane go etša ge Jona+ a ile a ba pontšho go Baninife, ka tsela e swanago Morwa wa motho le yena e tla ba pontšho go moloko wo. 31 Kgošigadi+ ya borwa e tla tsošwa le batho ba moloko wo kahlolong gomme e tla ba bona molato gobane e ile ya tla e etšwa kgolekgole gore e tle e kwe bohlale bja Solomone. Eupša ke re yo a fetago+ Solomone ka bogolo o gona mo. 32 Batho ba Ninife ba tla tsoga le moloko wo kahlolong gomme ba tla o bona molato gobane ba ile ba itshola ka baka la seo Jona a ilego a se bolela.+ Eupša ke re yo a fetago+ Jona ka bogolo o gona mo. 33 Motho ka morago ga go tšhuma lebone ga a le bee mo go utegilego goba ka tlase ga seroto, eupša o le bea godimo ga sehlomapone+ gore bao ba tsenago ba bone seetša. 34 Lebone la mmele ke leihlo la gago. Ge leihlo la gago le lokile,* mmele wa gago ka moka le wona o a taga,+ eupša ge le le kgopo, mmele wa gago le wona o swifetše. 35 Ka gona, phakgamelang gore seetša se se lego go lena e se be leswiswi.+ 36 Ka gona, ge e ba mmele wa gago ka moka o tagile go se na karolo yeo e swifetšego, gona o tla taga+ ka moka ga wona go etša ge lebone le go edišetša ka mahlasedi a lona.” 37 Eitše ge a boletše se, Mofarisei yo mongwe a mo kgopela gore a tlo ja+ le yena. Ke moka a ya gomme a dula tafoleng. 38 Lega go le bjalo, Mofarisei yoo a makala ge a bona gore ga a ka a thoma ka go hlapa+ diatla pele ga dijo tša mosegare. 39 Eupša Morena a re go yena: “Bjale lena Bafarisei, le hlwekiša bokantle bja senwelo le sebjana, eupša dipelong+ tša lena go tletše megabaru le bokgopo.+ 40 Lena batho ba hlokago tlhaologanyo! Na yo a dirilego bokantle+ ga se a dira le bokagare? 41 Lega go le bjalo, neang dilo tše di lego ka gare e le dimpho tša kgaugelo+ gomme tsebang gore dilo tše dingwe ka moka e tla ba tše di hlwekilego mabapi le lena. 42 Eupša go madimabe lena Bafarisei, gobane le ntšha sa lesome+ sa dimela tše di bitšwago minti le ruwe le sa merogo e mengwe ka moka, eupša le hlokomologa toka le lerato la Modimo! Dilo tše le be le tlamegile go di dira, eupša le sa hlokomologe go dira dilo tšeo tše dingwe.+ 43 Go madimabe lena Bafarisei, gobane le rata ditulo tša ka pele disinagogeng le go dumedišwa ka tlhompho borekišetšong!+ 44 Go madimabe lena, gobane le etša mabitla ao a sa bonagalego gabotse ao batho ba sepelago godimo ga ona ba sa tsebe!”+ 45 Motho yo mongwe wa bao ba tsebago+ Molao ge a araba a re go yena: “Morutiši, ge o bolela dilo tše o roga le rena.” 46 Ke moka yena a re: “Go madimabe le lena bao le tsebago Molao, gobane melao ya lena e etšago merwalo, le e rweša batho le ge go le thata go e rwala, eupša lena ka noši ga le e kgwathe le ka o tee wa menwana ya lena!+ 47 “Go madimabe lena, gobane le aga mabitla a baporofeta, mola ba bolailwe ke borakgolokhukhu ba lena!+ 48 Ruri, le dihlatse tša ditiro tša borakgolokhukhu ba lena, fela le dumelelana+ le bona gobane ba bolaile+ baporofeta, eupša lena le aga mabitla a bona. 49 Bohlale+ bja Modimo tabeng ye bo ile bja ba bja re: ‘Ke tla ba romela baporofeta le baapostola, gomme ba tla bolaya le go tlaiša ba bangwe ba bona, 50 e le gore madi a baporofeta+ ka moka a faladitšwego go tloga go theweng ga lefase* a nyakwe molokong wo,+ 51 go tloga ka madi a Abele+ go fihla ka madi a Sakaria+ yo a ilego a bolawa ka sehlogo magareng ga aletare le tempele.’+ Ee, ruri ke a le botša ke re: A tla nyakwa molokong wo. 52 “Go madimabe lena bao le tsebago Molao, gobane le tšere senotlelo sa tsebo;+ lena ka noši ga se la tsena gomme bao ba tsenago le lekile go ba thibela!”+ 53 Ka gona, eitše ge a tloga moo, bamangwalo le Bafarisei ba thoma go mo gatelela o šoro le go mo hlaba ka dipotšišo tše dingwe tše dintši, 54 ba mo laletše+ gore ba mo tanye+ ka se sengwe seo a ka se bolelago.